31996D0079
L 019/41
JURNALUL OFÍCIAL AL UNIUNII EUROPENE
DECIZIA COMISIEI
din 12 ianuarie 1996
de stabilire a certificatelor zootehnice pentru materialul seminal, ovulele și embrionii de ecvidee înregistrate
(Text cu relevanță pentru SEE)
(96/79/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 90/427/CEE a Consiliului din 26 iunie 1990 privind condițiile zootehnice și genealogice în care se desfășoară schimburile intracomunitare de ecvidee (1), în special articolul 8 alineatul (2),
întrucât în certificatul zootehnic trebuie să apară anumite coordonate specifice pentru a permite stabilirea originii și identificarea animalelor de la care provin materialul seminal, ovulele și embrionii;
întrucât certificatul propriu-zis poate fi eliberat cu condiția ca aceste coordonate să figureze deja în documentația de referință cu privire la materialul seminal, ovule și embrioni;
întrucât măsurile prevăzute în prezenta directivă sunt conforme cu avizul Comitetului permanent pentru zootehnie,
ADOPTĂ PREZENTA DECIZIE:
Articolul 1
În certificatul pentru materialul seminal provenit de la ecvidee înregistrate trebuie să se menționeze următoarele coordonate:
1.
Date privind armăsarul donator:
-
organismul emitent;
-
numele și adresa registrului genealogic de origine;
-
rasa;
-
numărul inițial de înscriere în registrul genealogic (dacă este disponibil);
-
numele animalului;
-
data emiterii certificatului;
-
sistemul de identificare (de exemplu microcip, tatuaj, marcaj, fotografie);
-
identificarea;
-
informații privind efectuarea unei analize a grupei sangvine sau a unui test care să ofere o garanție științifică echivalentă pentru verificarea pedigriului;
-
data nașterii;
-
numele și adresa proprietarului;
-
numele și numărul registrului genealogic ale părinților și ale armăsarului iepei, precum și numele registrelor genealogice;
-
rezultatele testelor de performanță și ale evaluărilor valorii genetice (opțional).
2.
Date privind materialul seminal:
-
identificarea;
-
număr de doze;
-
data recoltării;
-
numele și adresa centrului (centrelor) de recoltare a materialului seminal, inclusiv numărul de înregistrare;
-
numele și adresa destinatarului.
Articolul 2
Coordonatele prevăzute în articolul 1 pot fi menționate:
1.
sub forma unui certificat în conformitate cu modelul din anexa I;
2.
în documentația care însoțește materialul seminal de ecvidee. În acest caz, autoritățile competente trebuie să ateste faptul că în aceste documente sunt menționate coordonatele prevăzute în anexa I, prin următoarea formulă:
„Subsemnatul, certific că aceste documente conțin coordonatele prevăzute în articolul 1 din Decizia 96/79/CE a Comisiei.”
Articolul 3
În certificatul ovulelor de ecvidee înregistrate trebuie menționate următoarele coordonate:
1.
Date privind iapa donatoare:
-
toate datele specificate în articolul 1 alineatul (1).
2.
Date privind ovulele:
-
identificarea;
-
data recoltării;
-
numele și adresa echipei (echipelor) de recoltare a ovulelor, inclusiv numărul de înregistrare;
-
numele și adresa destinatarului.
În cazul în care într-un singur pai există mai mult de un ovul, acest lucru trebuie precizat clar și, de asemenea, ovulele trebuie să provină de la aceeași iapă.
Articolul 4
Coordonatele prevăzute la articolul 3 pot fi menționate:
1.
sub forma unui certificat în conformitate cu modelul din anexa II;
2.
în documentația care însoțește ovulele de ecvidee. În acest caz, autoritățile trebuie să ateste faptul că în aceste documente sunt menționate coordonatele prevăzute la articolul 3, prin următoarea formulă:
„Subsemnatul, certific că aceste documente conțin coordonatele prevăzute în articolul 3 din Decizia 96/79/CE a Comisiei.”
Articolul 5
În certificatul embrionilor de ecvidee înregistrate trebuie menționate următoarele coordonate:
1.
Date privind armăsarul donator și iapa donatoare:
-
toate datele prevăzute în articolul 1 alineatul (1).
2.
Date privind embrionii:
-
identificarea;
-
data recoltării;
-
data inseminării sau montei;
-
numele și adresa echipei (echipelor) de recoltare a embrionilor, inclusiv numărul de înregistrare;
-
numele și adresa destinatarului.
Dacă într-un singur pai există mai mult de un embrion, acest lucru trebuie precizat clar și, de asemenea, embrionii trebuie să aibă aceeași origine.
Articolul 6
Informațiile prevăzute la articolul 5 pot fi menționate:
1.
sub forma unui certificat în conformitate cu modelul din anexa III;
2.
în documentația care însoțește embrionii de ecvidee. În acest caz, autoritățile competente trebuie să ateste faptul că în aceste documente sunt menționate coordonatele prevăzute în articolul 5, prin următoarea formulă:
„Subsemnatul, certific că aceste documente conțin coordonatele prevăzute la articolul 5 din Decizia 96/79/CE a Comisiei.”
Articolul 7
Prezenta decizie se adresează statelor membre.
Adoptată la Bruxelles, 12 ianuarie 1996.